b"\n_START_ARTICLE_\nHelena Paderewska\n_START_SECTION_\nOrigen i fam\xc3\xadlia\n_START_PARAGRAPH_\nVa n\xc3\xa9ixer a una fam\xc3\xadlia de alemanys naturalitzats polonesos, la fam\xc3\xadlia dels barons de Rosen. Segons les seves mem\xc3\xb2ries, va n\xc3\xa9ixer el dia 1 d'agost. El seu primer marit va ser el pianista W\xc5\x82adys\xc5\x82aw G\xc3\xb3rski, amb qui va tenir un fill. Va viure al llarg de molts anys en conviv\xc3\xa8ncia amb el seu futur marit, Ignacy Jan Paderewski, ja vidu. Helena va cuidar durant aquest temps l\xe2\x80\x99Alfred, el fill amb par\xc3\xa0lisi del primer matrimoni de Paderewski amb Antonina Korsak. En 1895, Helena va intentar obtenir a Vars\xc3\xb2via l'anul\xc2\xb7laci\xc3\xb3 del seu primer matrimoni amb G\xc3\xb3rski. Els seus advocats van plantejar dues raons: el seu pare no la podia donar en matrimoni perqu\xc3\xa8 ella era menor d'edat; i el matrimoni es va celebrar en una parr\xc3\xb2quia que no pertanyia a cap dels dos c\xc3\xb2njuges. _NEWLINE_Despr\xc3\xa9s d'obtenir l'anul\xc2\xb7laci\xc3\xb3 del matrimoni, Helena es va casar a l'Esgl\xc3\xa9sia del Sant Esperit de Vars\xc3\xb2via el 31 de maig de 1899 amb el vidu Paderewski, el qual va ocupar en el per\xc3\xadode del 16 de gener al 9 de desembre de 1919 el c\xc3\xa0rrec de Primer ministre de la Segona Rep\xc3\xbablica de Pol\xc3\xb2nia. Segons opinions de molts contemporanis, Helena Paderewska va exercir una gran influ\xc3\xa8ncia en la pol\xc3\xadtica del seu marit.\n_START_SECTION_\nActivitats socials\n_START_PARAGRAPH_\nDurant la Primera Guerra Mundial, va organitzar una ajuda per a les v\xc3\xadctimes de la guerra a Pol\xc3\xb2nia, aix\xc3\xad com per als soldats de l'ex\xc3\xa8rcit polon\xc3\xa8s a Fran\xc3\xa7a. Va ser la iniciadora de la creaci\xc3\xb3 de la Creu Blanca Polonesa i des del 1919 va ser presidenta del seu Consell Suprem.  A m\xc3\xa9s, va ser cofundadora de la Societat d'Ajuda per a la Intel\xc2\xb7lig\xc3\xa8ncia, fundadora de l'Escola de Noies de Julin. _NEWLINE_El 18 de gener de 1919, sota el seu patrocini, totes les organitzacions existents en territoris polonesos van conferenciar sobre les activitats de la Creu Roja. Com a resultat d'aquesta reuni\xc3\xb3, es va fundar la Societat Polonesa de la Creu Roja. Aviat, el govern va aprovar els seus estatut i uns mesos m\xc3\xa9s tard -despr\xc3\xa9s de la dimissi\xc3\xb3 del president Paw\xc5\x82a Sapiehy- Paderewska es va convertir en la seva presidenta. Va exercir aquest c\xc3\xa0rrec fins al 1926. Tamb\xc3\xa9 va donar suport a l'associaci\xc3\xb3 de joves cristians YWCA de Pol\xc3\xb2nia i va ser membre honorari de la Uni\xc3\xb3 de Dones Poloneses a Am\xc3\xa8rica . _NEWLINE_El 1921 va ser guardonada pel papa Benet XV amb la medalla de la Pro Ecclesia et Pontifice.\n_START_SECTION_\nMort\n_START_PARAGRAPH_\nHelena Paderewska es trobava greument malalta al final de la seva vida. Per aquest motiu, Ignacy Paderewski va cancel\xc2\xb7lar la seva gira d\xe2\x80\x99hivern als Estats Units. Helena Paderewska va morir el 16 de gener de 1934 en la mansi\xc3\xb3 de Paderewski Riond-Bosson de Tolochenaz, prop de Morges, a Su\xc3\xafssa. Va ser enterrada al cementiri de Montmorency, prop de Par\xc3\xads, al costat del fill d'Ignacy Paderewski, Alfred (1880-1901). Deprimit per la mort de la seva esposa, Paderewski va afirmar la seva voluntat de ser enterrat amb ells en el futur, per\xc3\xb2 no va es complir aquesta voluntat."